Verpleegsters trap ma glo uit toe baba sterfArgieffoto Die vrou wie se naam nie bekend is nie, is Maandagaand in die ginekologie-saal van die hospitaal opgeneem. Sy was vyf maande swanger. Stephanie Duiker, ŉ pasiënt wat in dieselfde saal behandel is, het aan Maroela Media gesê die vrou was ooglopend in pyn en het gekreun vandat sy opgeneem is. Sy het deurentyd die verpleegsters om hulp gevra, maar hulle het haar geïgnoreer. “Sy het die verpleegsters geroep waar hulle by die verpleegstasie in die gang gestaan het, maar niemand het haar kom help nie. Naderhand het sy opgestaan en na hulle toe gestap en gevra dat iemand haar badkamer toe help,” het Duiker vertel. “Die verpleegsters het op haar geskree sy moet teruggaan bed toe, gesê sy is ‘stupid’ en die dokter het haar klaar gesê wat aangaan, sy moet net gaan lê.” Die vrou het daarna glo teruggekeer na haar bed, maar haar pyn het skynbaar net erger geword. “Sy was naderhand op haar knieë en sy het geskree van die pyn. Ons almal in die saal het die verpleegsters geroep en geroep, maar niemand wou kom nie,” het Duiker gesê. “Die volgende oomblik is die baba gebore terwyl sy so op haar bed gesit het. Ons almal kon die baba sien en sy borsie het so op en af beweeg soos hy probeer het om asem te haal. Die vrou het geskree, ‘Verpleegster, kom help my! My baba lewe nog, my baba lewe!’, maar hulle het nie gekom nie. Sy het probeer om die slym uit die baba se neusie te vee sodat hy kon asemhaal, maar dit was tevergeefs. Die baba is net daar op daardie bed dood.” Duiker het gesê die verpleegsters het in die kamer ingekom toe die baba reeds dood was en die vrou uitgetrap omdat die bed vol bloed was. Hulle het daarna glo die baba se liggaam in ŉ linnebeskermer toegedraai en weggeneem en die vrou aangesê om dadelik haarself in die badkamer te gaan was terwyl hulle die beddegoed omruil. “Die ma het so gehuil, sy was histeries,” het Duiker gesê. “Toe sy terugkom van die badkamer af, het sy nog steeds gehuil en die verpleegster het vir haar gesê sy moet ophou simpel wees, want die dokter het mos vir haar gesê wat gaan gebeur. Sy moes daarna op ‘n stoel langs haar bed wag terwyl die verpleegster ŉ skoon hospitaaljurk gaan haal het.” Duiker het gesê sy vermoed die vrou was net vyf maande swanger toe sy vroeg in kraam gegaan het. Sy was vermoedelik onder die indruk dat haar baba doodgebore sou word, maar hy het onverwags nog gelewe toe hy gebore is. “Die volgende dag het ons almal vir die matrone aan diens gesê ons wil ŉ klag indien oor die voorval, want behalwe vir die ma wat deur die vreeslike trauma moes gaan, moes al die vrouens kyk hoe die baba reg voor sy ma se oë doodgaan. Dit was verskriklik,” het Duiker gesê. “Die matrone het ons gehelp om die klagtevorms in te vul en die volgende dag is al die vrouens wat in daardie saal was, ontslaan. Ek het nog nie eers behandeling ontvang nie en het op ŉ operasie gewag. Hulle het my net huis toe gestuur met pynstillers sonder ŉ verduideliking.” Steve Mabona, woordvoerder van die departement, het gesê ŉ ondersoek na die voorval word gedoen en die drie verpleegsters is geïdentifiseer. Hy het egter ontken dat die verpleegsters se optrede die baba se dood veroorsaak het. “Die verpleegsters het nie die baba se dood veroorsaak nie. Die pasiënt was vyf maande swanger. Wanneer babas so vroeg gebore word, is hul kans op oorlewing baie skraal,” het hy gesê. “Hoewel die verpleegsters nie die dood van die baba veroorsaak het nie, was hulle nie behulpsaam toe die pasiënt hulp benodig het nie. Dissiplinêre stappe sal fokus op korrektiewe maatreëls.” Hy het gesê die ma het vooraf berading ontvang en is ingelig dat ŉ swangerskap van vyf maande nie ŉ lewensvatbare baba sal oplewer nie. Sy is aangesê om met haar volgende swangerskap reeds op agt weke by haar naaste kliniek aan te klop om die swangerskap te laat monitor. “Sulke miskrame gebeur soms. [Die ma] is psigososiale dienste by die hospitaal aangebied wat aan vrouens gebied word wat deur miskrame gaan,” het hy gesê.